LEERO kulamaga Namugongo, olunaku Abajulizi ba Uganda lwe battibwa. Namugongo alimu ebitundu bibiri, eky’e Nakiyanja eyattirwa Abajulizi 23 Abapolositante, n’e Bulooli eyattirwa Abakatoliki 22.
Ku ludda lw'Abakulisitaayo okusaba kw’omulundi guno kutegekeddwa obulabirizi bw’e Namirembe obukulembedde omukolo. Peter Saava yasisinkanye omulabirizi w’e Namirembe Rt. Rev. Wilberforece Kityo Luwalira n’ayogera ku Bajulizi ba Uganda, lwaki Abakulisitaayo bakyakoobedde mu kubakuza n’ebirala.
Obutafaananako n'enteekateeka ezibaddewo, okuva nga May 28, obulabirizi bubadde n’emikolo egy'enjawulo egikulembera omukolo gw’olwaleero.
Wiiki ewedde, obulabirizi bwasisinkanye abaana abato ne bannyonnyolwa ebyafaayo by'Abajulizi, ku Ssande baabadde ku mwalo gw'e Mulungu e Munyonyo, Omujulizi Musa Mukasa gye yattirwa okumujjukira.
Ku Mmande n'Olwokubiri, ekibiina ky'abakyala abafumbo wamu nky'abakkiriza mu Kkanisa(CWF) ne bagenda okusiiba ku kiggwa e Namugongo nga babuliira ekigambo kya Katonda, okuzzaamu abantu essuubi ate ku Lwokusatu, olusiisira lw'ebyobulamu lwatandise nga lukomekkerezebwa leero.
Ekiro ekikeesezza olwaleero, waabaddeyo enjiri eyakulembeddwa abavubuka eyayingizza Abakristaayo mu lunaku lw’Abajulizi. Omulabirizi Luwalira addamu ebibuuzo:
Pulogulamu eyimiridde etya olw’okulamaga nga June 3?
Emikolo gyakutandika ku ssaawa 3:00 ez'oku makya era Ssaabalabirizi Stanley Ntagali y’agenda okukulembera okusaba kuno. Kwakuggwa ku ssaawa 7:00.
Ku mulundi guno tuleese omubuulizi w'enjiri okuva e Nigeria mu bulabirizi bw’e Ogubaro, Rev. Samuel Izofo agenda okuyisa abakkiriza mu njiri. Omulamwa guli nti: Balina omukisa abayigganyizibwa olw’okubeera abatukuvu era tusuubira nti bangi tebajja kusigala kye kimu.
Emikolo egibadde e Namugongo tubadde tusanga obuzibu mu byuma ebikozesebwa, ku mulundi guno tusuubire ki?
Nga bulijjo ebyuma bimanyi okucankalana naye nga bwe kiri nti obulabirizi bw’e Namirembe bwe butegese,ekitongole ekibuulizi ky'enjiri kyaguze ebyuma ebipya. Twesanze ng'abavubuka bangi badduse mu Kkanisa era mu kino tugenda kubabuulira ebigambo ebibagumya n'okwagala ekkanisa.
Okuva Namugongo lwe yatandika okuyooyootebwa, ebyobulambuzi byeyongeddeko bitya?
Mu kiseera kino bw'otunuulira embeera ekulaga nti abalambuzi beeyongedde obungi ate ne ku lunaku lw'okulamaga tusuubira nti bajja kuba bangi kuba ekifo kyamala dda okuyooyotebwa.
Lwaki Ssaabalabirizi eyawummula, Nkoyoyo ye yaweebwa obuvunaanyizibwa ku kuyooyoota Namugongo?
Mu buli kitongole wabaawo obuvunaanyizibwa obuweebwa abantu ku mirimu egy'enjawulo era ng'Ekkanisa ya Uganda, omukisa gw'okuyooyoota Namugongo yaguwa Bp. Nkoyoyo okusinziira ku ngeri gy'akolamu emirimu.
Ekkanisa ya Uganda esaze magezi ki okulaba ng'ekkanisa y’e Namugongo egaziyizibwa?
Mu 1982 we nasomerayo, ekifo awali etterekero ly'ebyedda we twali tusabira okutuusa Rev. Valson Mugwerwa eyaliwo mu kiseera ekyo we yazimbira ekkanisa era mu kino tusuubira nti essaawa yonna ekirowoozo ky'okuteekawo ennene kijja kujja kuba abakkiriza beeyongedde. Waaliwo enteekateeka okukola amazzi g’okunywa okuva mu luzzi mwe battira Abajulizi ezaali zaaletebwa.
Zaakoma wa?
Ensonga zino zaatwalibwa mu ofiisi y'okuteekateeka n'okukulaakulanya Ekkanisa era tusuubira nti mu bbanga ttono enkola eno ejja kutandika.
Emyaka 130 egy'Abajulizi, ekifo Namugongo kikyuse kitya?
Namugongo kati bw'omutunuulira kye kifo ekirina ettendekero ly'abaawule n'abasumba, etterekero ly'ebyedda ate nga kkuhhaaniro ly’abantu ab'enjawulo okujjukira Abajulizi abaafirira eddiini. Kino ky’ekikyuse, kizimbiddwa nnyo, kigaziyiziddwa ate kikung'aanyizza.
Kusoomooza ki Ekkanisa kw’efunye mu myaka 130 egy'Abajulizi?
Mu 1977, Ekkanisa ya Uganda yali ekuza emyaka 100 egy'okubeerawo era ku lunaku luno twafuna amawulire amabi ag'okuttibwa kwa Ssaabalabirizi Janan Luwum.
Wabaddewo ebizibu bingi, naye nze ndowooza enjawukana ezibaddewo mu Kkanisa n’amakanisa ag’enjawulo kye kizibu ekisinze.
Okutambuza ebigere okulamaga e Namugongo mu Kkanisa ya Uganda kweyongedde, kulina amakulu?
Okutambula kuno kwava dda naye bw'obaliriramu olaba nga mu biseera bino abantu beeyongedde obungi ekiraga nti abantu bangi bakyali mu Kkanisa.
Okutambula okufuna empeera kisinziira ku ngeri omuntu gye yeegayiriddemu Katonda we. Osanga bangi abatambudde naye nga tebatuukirizza mulamwa gwa kutambula kwabwe, ng'abamu babadde mu kinyumu. Noolwekyo oyinza okutambula n’otofuna mpeera, bw’oba teweekwasizza Mukama.
Bubaka ki bw’owa abalamaze leero?
Mu kulamaga kuno nsuubira nti abantu bandirowoozezza ku kukkiriza, obuvumu mu bye bakola, okwewaayo mu nsonga ezimu, okwagala Katonda n’okumusuuta kubanga lino ly’essomo Abajulizi ba Uganda lye baatulekera.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn kam_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn